במטרה להגן על חברות רוסיות מהסנקציות, הקרמלין לוחץ על חברות, בהן גזפרום וסברבנק הנסחרות בלונדון, לעבור להיסחר בבורסת מוסקווה בלבד ■ "שוק ההון הופך יותר מורכב וסגור עבור חברות רוסיות"
רוסיה דוחקת בחברות מקומיות למחוק את מניותיהן מבורסות ברחבי העולם ולהיסחר במקום זאת במוסקווה, בניסיון להגן עליהן מפני סנקציות בינלאומית נגד המדינה, לאחר שזאת השתלטה על חצי האי קרים.
"זאת שאלה של ביטחון כלכלי", אמר סגן ראש הממשלה איגור שובאלוב לכתבים לאחר ישיבת הממשלה ליד מוסקווה היום. מאוחר יותר אמר שובאלוב כי הצעד אינו חובה ושחברות יכולות לקבל החלטות עצמאיות.
סיפוח קרים על ידי הנשיא ולדימיר פוטין בחודש שעבר הקים עליו סנקציות בינלאומיות מצד ארה"ב ואירופה וגרם לשוק דובי בבורסה הרוסית. עלויות מימון גבוהות יותר גרמו לממשלה לבטל חמש מתוך שש הנפקות אג"ח שבועיות במטבע הרובל בשבועות האחרונים.
חברות כמו יאנדקס NV, וימפלקום ו-Mail.ru גרופ נסחרות רק בבורסות מעבר לים, בעוד גזפרום, לוקאוין וסברבנק, כמו גם אחרות, נסחרות הן במוסקווה והן בלונדון.
ממשלת רוסיה יוצרת "תנאים אטרקטיביים" עבור חברות שמחליטות להירשם מחדש בבורסה הרוסית, אמר שובאלוב. המדינה תקדם תכניות למכירת נכסים ממשלתיים בבורסה הרוסית, הוסיף.
"השאלה היא אם לחברות שנסחרות תהיה מספיק נזילות בבורסת מוסקווה וחברות חדשות יוכלו לגייס כסף ברמות מחיר טובות", אמר ג'ק ארנוף, שותף באלברוס קפיטל פרטנרס בלונדון. "רוסיה צריכה לעשות התקדמות נוספות בעניין זכויות בעלי מניות כדי למשוך חברות לבורסה המקומית. זה העניין העיקרי".
"שוק ההון הופך יותר ויותר מורכב ויותר סגור עבור חברות רוסיות", אמר שובאלוב. "זה כבר מורגש מצד היצואנים ואלה שלוו כסף בחו"ל.
העימות באוקראינה בלם את מאמצי מוסקווה למשוך סוחרים, כולל צעדים כמו תאימות של מערכת מסחר בני"ע עם שווקים בינלאומיים והארכת שעות המסחר. היקף המסחר הממוצע ב-10 מבין המניות הרוסיות הגדולות היה גדול ב-46% בבריטניה מאשר במוסקווה במהלך 30 הימים עד 2 באפריל, לפי נתוני בלומברג. הפער הזה נעלם לפני שפוטין החל את השתלטותו על קרים.